กทม.ซักซ้อมริ้วขบวนเชิญคนโทน้ำศักดิ์สิทธิ์
วันนี้ (4 เม.ย.2562) พล.ต.อ.อัศวิน ขวัญเมือง ผู้ว่าราชการกรุงเทพมหานคร เป็นประธานในการซักซ้อมเสมือนจริง พิธีพลีกรรมตักน้ำจากแหล่งน้ำศักดิ์สิทธิ์ และอัญเชิญคนโทน้ำศักดิ์สิทธิ์ของกรุงเทพมหานคร จากหอศาสตราคม ในพระบรมมหาราชวังไปยังกระทรวงมหาดไทยโดยคณะผู้บริหารกรุงเทพมหานครที่จะเข้าร่วมริ้วขบวน ร่วมประชุมรับฟังการชี้แจงรายละเอียดพิธีพลีกรรมตักน้ำจากแหล่งศักดิ์สิทธิ์ เส้นทางการเดิน วิธีการเดิน และขั้นตอนการปฏิบัติในริ้วขบวนอัญเชิญคนโทน้ำฯทั้งนี้ ภายหลังจากที่ผู้ว่าราชการกรุงเทพมหานคร ตักน้ำศักดิ์สิทธิ์ในหอศาสตราคมแล้ว จะอัญเชิญคนโทน้ำศักดิ์สิทธิ์จากหอศาสตราคม ขึ้นรถยนต์บริเวณหน้าพระที่นั่งอมรินทรวินิจฉัย เพื่อออกไปยังริ้วขบวนฯ บริเวณถนนหน้าพระลาน จากนั้นจะเคลื่อนริ้วขบวนฯ เลี้ยวขวาเข้าสู่ถนนสนามไชย เลี้ยวซ้ายถนนกัลยาณไมตรี เลี้ยวขวาถนนอัษฎางค์ และเข้าสู่กระทรวงมหาดไทย และจะอัญเชิญคนโทน้ำศักดิ์สิทธิ์ของกรุงเทพมหานคร ขึ้นวางบนแท่นที่จัดไว้สำหรับคนโทฯ กรุงเทพมหานคร ณ ห้องดอกแก้ว ศาลาว่าการกระทรวงมหาดไทย ร่วมกับคนโทน้ำศักดิ์สิทธิ์จาก 76 จังหวัดทั่วประเทศ เพื่อรอการประกอบพิธีเสกน้ำอภิเษก ในวันที่ 18 เม.ย. เวลา 17.19 - 21.30น. ณ วัดสุทัศนเทพวรารามราชวรมหาวิหาร ต่อไปสำหรับริ้วขบวนเชิญคนโทน้ำศักดิ์สิทธิ์กรุงเทพมหานคร ประกอบด้วย วงดุริยางค์ ริ้วขบวนธงชาติและธงตราสัญลักษณ์พิธีบรมราชาภิเษก และริ้วขบวนผู้บริหารกรุงเทพมหานคร ซึ่งมีผู้เข้าร่วมขบวน ประกอบด้วยคณะผู้บริหาร กทม. สมาชิกสภากรุงเทพมหานคร และข้าราชการกรุงเทพมหานคร รวมจำนวนทั้งสิ้น 423 คน
กทม.ซักซ้อมเสมือนจริงพิธีพลีกรรมตักน้ำจากแหล่งน้ำศักดิ์สิทธิ์และอัญเชิญคนโทน้ำศักดิ์สิทธิ์ของกรุงเทพมหานคร โดยอัญเชิญคนโทน้ำศักดิ์สิทธิ์จากหอศาสตราคมไปยังกระทรวงมหาดไทย
พิธีพลีกรรมตักน้ำศักดิ์สิทธิ์,อัญเชิญคนโทน้ำศักดิ์สิทธิ์,กทม.,กรุงเทพมหานคร,ริ้วขบวน,ซ้อมเสมือนจริง,พิธีบรมราชาภิเษก,ThaiPBSnews,ไทยพีบีเอส